(แก้ไข)TMI พุ่ง 18.28% แรงในรอบ 2 เดือน คาดเก็งหุ้นเล็กหลังร่วงมานาน
(แก้ไข)TMI พุ่ง 18.28% แรงในรอบ 2 เดือน คาดเก็งหุ้นเล็กหลังร่วงมานาน
26 ม.ค. 2559

ผู้สื่อข่าวรายงานว่า บริษัท ธีระมงคล อุตสาหกรรม จำกัด (มหาชน) หรือ TMI ณ เวลา 10.45 น. อยู่ที่ระดับ 1.10 บาท บวก 0.17 บาท หรือ 18.28% ด้วยมูลค่าซื้อขาย 23.47 ล้านบาท ราคาหุ้นปรับตัวแรงในรอบ 2 เดือน โดยนับตั้งแต่ราคาหุ้นยืนที่ระดับ 1.10 บาท เมื่อวันที่ 20 พ.ย. 58

ก่อนหน้านี้ นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI ระบุเมื่อวันที่ 12 ม.ค. 58 ว่า บริษัทฯตั้งเป้าผลประกอบการในปี 59 จะสามารถพลิกกลับมามีกำไร ในขณะที่ตั้งเป้ารายได้เติบโตที่ 20% จากปีก่อน โดยบริษัทฯมีแผนรุกตลาดหลอดไฟ LED สำหรับผู้บริโภค หรือ Consumer Market เพิ่มมากขึ้นตามความต้องการของผู้บริโภคที่หันมาใช้หลอดไฟ LED ในบ้านมากขึ้น เนื่องจากมีอายุการใช้งานที่ทนทาน ประสิทธิภาพสูง และประหยัดไฟ
พร้อมกันนั้น บริษัทตั้งเป้าหมายในการเป็นผู้นำตลาดหลอดไฟ LED แบรนด์ไทย โดยตั้งเป้ามีมาร์เก็ตแชร์เป็น 1 ในผู้นำด้านการจัดจำหน่าย LED ของประเทศ โดยในปีที่ผ่านมาตลาดรวมมีมูลค่ากว่า 23,000 ล้านบาทละมีแนวโน้มที่จะเติบโตอย่างต่อเนื่อง ซึ่งบริษัทฯก็มีแผนที่จะพัฒนาผลิตภัณฑ์ใหม่อย่างต่อเนื่อง โดยจะมีการเปิดตัวสินค้าใหม่ภายใต้แบรนด์ GATA อีก 2-3 รายการในระยะแรก
ในขณะเดียวกันบริษัทฯได้เร่งแผนขยายฐานการส่งออกให้ครอบคลุมตลาด AEC ทั้งหมดจากในปัจจุบันที่มีการส่งออกไปยังกัมพูชา ลาว เมียนมาร์ และเวียดนาม หรือ CLMV โดยเป็นการขยายตลาดให้กว้างมากขึ้นรวมถึงยังเป็นการกระจายความเสี่ยงของธุรกิจอีกด้วย หากตลาดในประเทศอาจจะเติบโตเพียงเล็กน้อย หรือแค่ทรงตัว ส่งผลให้สัดส่วนรายได้ของการส่งออกจะเพิ่มเป็น 20-25% จากในปัจจุบันที่อยู่ที่ 15% โดยที่ในปีนี้จะมีการจัดตั้งสำนักงานขาย หรือ Sale Office ในกลุ่มประเทศ CLMV ซึ่งคาดว่าจะเป็นที่ประเทศเวียดนาม เนื่องจากเป็นตลาดที่ใหญ่ และมีความต้องการสูง